INTELLIGENS

GYÓGYULÁS

Kiút a betegséget okozó feszültségből

Nagy A. Csongor

ÉRDEMES ÉLET KIADÓ

2015

www.erdemeselet.hu

A téma iránt érdeklődők az alábbi honlapon léphetnek kapcsolatba a szerzővel és a kiadóval:

http://erdemeselet.hu/

konyvek@erdemeselet.hu

© Nagy A. Csongor, 2015

© Érdemes Élet Kiadó, 2015

Minden jog fenntartva, beleértve a sokszorosítás, a nyilvános előadás, a rádió- és televízióadás, valamint a fordítás jogát, az egyes fejezeteket illetően.

Lektorálás: Kelemen Lívia
www.szepenmagyarul.hu

Borítóterv: Szögi András

ISBN 978-963-12-3878-5

Tartalomjegyzék

A természetünkből fakadó megoldás

I. rész: Intelligens Gyógyulás

Intelligens Gyógyulás

Hibás képlet

A remény kevés!

A realitás

Tudatszintek és az egészség

Első tudatszint

Második tudatszint

Harmadik tudatszint

Az egészség természetes

A rend-ellenesség a betegség

Le- és felépítő hatások

Kölcsönhatások

Az intelligencia a kapcsoló

A feszültség-szintek

A stressz különböző szintjeinek hatása a szervezetre

A félreértések elkerülése

1. Zavaró

2. Ellenérzés

3. Elfogadhatatlan

4. Megoldhatatlan

Elfojtásból betegség

A tudatalatti és az elfojtások természete

Az elfojtások hét legtipikusabb oka

A tudattalan stressz

Példák a tudattalan stresszre

Az érzékenység fokozódása

A stressz-biztonsági szint fokozása

A helyreállítás a gyógyulás

A „gyógyszerünk”

Átkapcsolás

A választóvonal

Természetes tünetek

A) Helyreállítási tünetek megjelenése

B) Intenzívebb időszak

C) Helyreállítási tünetek elmúlása

A gyógyító érzelmi szintek

4. Megoldható

3. Elfogadható

2. Nyugalom

1. Jó érzés

Értelmes érzelmek

Hibák, akadályok

1. Elhúzódó elfojtás, elhúzódó betegség

2. Tünet-konfliktus

3. Visszaesések

4. Társítások

Hibaellenőrzés

II. rész: Belső Együttműködés

A változás és a gyógyulás elkerülésének hajlama

A helytelen és helyes érzelmi hozzáállás

A Belső Együttműködés lépései

Az érzelmek természete

Az intelligencia tévedése

A három „kedvenc” elfojtott érzelem

Az elfojtás „létszükséglet”

1. Figyelem

Érzelmi tudatosság

2. Elfogadás

3. Átalakítás

4. Megvalósítás

De hogyan?

A körülményeidben

Nehézségek kezelése

Gyógyító életmód kialakítása

A képességeidben

Konfliktuskezelés

Kommunikáció

Egyéb képességek

Tünet-konfliktus kezelése

Az érzelmeidben

1. Rajtakapás

2. Elmosolyodás

3. Emlékeztetés

Egészséges gondolkodás

Intelligens Gyógyulás gyakorló kérdések, emlékeztetők

I. Szintfelmérés

II. Megoldás

III. Betegség esetén

Személyes kérésem Hozzád!

További segítség

Az Érdemes Élet honlapja

„A gyógyulás tanulható!”

Az Intelligens Gyógyulás nem helyettesíteni, hanem segíteni kívánja az orvosi kezeléseket. Azzal igyekszik támogatni az orvosokat, pszichológusokat és a betegeket egyaránt, hogy a szervi szinten túl érzelmi szempontból is segíteni tudják a gyógyulást.

Ezért kérlek, cselekedj ennek megfelelően felelősségteljesen és megfontoltan, szükség esetén fordulj a megfelelő szakemberekhez.

A természetünkből fakadó megoldás

Az Intelligens Gyógyulás nem egy új módszer, hanem a pszichológiai működésünkből következő ösztönös, feszültséget okozó hibák helyreállításának útmutatója. Egyszerűen arra mutat rá, hogyan kellene a nehézségeinkhez úgy hozzáállni, hogy azok ne megbetegítő feszültségekhez vezessenek. Mivel ez egy hiánypótlás, illeszkedik minden értelmes gyógymódhoz, kiegészítve és elmélyítve azokat. Hozzáadja azokat az ismereteket, amik által megérthetjük a tudattalan, mély érzelmi szintű akadályokat, melyek ellehetetlenítik a feszültségek kezelését és a betegségek gyógyítását. Ezek megoldásán át az egészséges gondolkodáson keresztül vezet az út az egészséges élethez.

Mindenki tisztában van azzal, hogy milyen nehézségei okozzák a feszültséget az életében, de azzal, hogy miért érintenek ennyire érzékenyen bennünket, mi a tudattalan megélés mögöttük, már nem. Még azokat az érzelmeinket sem tudjuk kellőképpen kezelni, melyekkel kapcsolatban tudatosak vagyunk, nem beszélve azokról, melyeknek nem vagyunk tudatában. A hétköznapjainkban láthatjuk, hogy az emberek a gondolkodásukkal minden intelligens törekvésük — diploma, doktori fokozat vagy bármilyen magas képzettség — ellenére belső feszültséget hoznak létre belső együttműködés helyett. Ez minden problémánk gyökere.

Az intelligenciánknak van egy megszokott módja, ahogyan az érzelmeinket kezeli. Tapasztaljuk, hogy ez sokszor nem vezet célra, de szerencsére javítható.

Ebben a könyvben arra szeretnék választ adni, hogyan tudjuk az érzelmeinket úgy kezelni, hogy azok ne feszültséghez és betegséghez vezessenek, hanem felszabadító megoldásokhoz és gyógyuláshoz. Látni fogjuk, hogy ez nagyon logikus folyamat, mégis ösztönösen senki sem teszi ezt.

Ha véglegesen meg akarjuk szüntetni a gyógyulásunk érzelmi akadályát, akkor meg kell értenünk a tudattalan elfojtásaink természetét, és meg kell tanulnunk kezelni a feszültség-szintünket. Ez az Intelligens Gyógyulás.

A legnagyobb gondot az életünkben elsősorban a tudattalan elfojtásaink okozzák, nem más. A tudatalattink egy olyan rejtett terület, melyet homály leng körül. De csakis azért, mert nem értjük. Egyszerűen meg kell értenünk hozzá az „érzelmi logika” működését. Ez a kulcs. Az értelmünk ösztönösen, önmagából kiindulva, a saját logikája szerint akarja megérteni az érzelmeket. Ez hatalmas tévedés, olyan, mint amikor valaki magából kiindulva akarja rád erőltetni az elképzelését. Mert ő tudja, hogy az neked jó! És az valóban jó neked? Csak feszültséget teremt, és habár jót akar, egyszerűen csak rosszul áll hozzá. Ez történik velünk belül is, amikor az értelmünk önmagából kiindulva kezeli az érzelmeinket. Így létrejön egy belső ellenállás, amivel önkéntelenül feszültségeket, elfojtásokat és végül betegségeket okozunk magunknak.

Az érzelmeknek megvan a saját érzelmi nyelvük, a saját érzelmi logikájuk, ahogyan szót lehet velük érteni. Ha ezt figyelembe véve így szólunk hozzájuk, akkor kenyérre lehet őket kenni. Táplálnak, a hasznunkra válnak, nem pedig leépítenek és megbetegítenek. Ezt kell megtanulnunk. Ha nem tudjuk a saját érzelmeinket megfelelően kezelni, nem fogjuk tudni másokét sem. Megbetegítjük magunkat, és megbetegítünk másokat is.

A különleges az az, hogy amikor végre megérted az értelmeddel az elfojtásaidat, a feszültségeid okát, akkor fokozatosan megláthatod azokat az értelmetlen elképzeléseket is, amikből fakadnak. Addig ösztönösen azonosulsz velük, és emiatt nem tudod elengedni őket. Te vagy a félelem, az idegesség, a düh, a feszültség, nem igaz? Te vagy maga a betegség is. Akkor hát nem csoda, ha nem tudsz meggyógyulni!

„De mitől fogok meggyógyulni?”

A legfontosabb feladat felismerni az érzelmi akadályokat, mert csak ebből következhet gyökeres változás. Ahogy a nehézségeinkhez hozzáállunk, úgy fogunk a betegségeinkhez is. Már az elején elrontjuk: feszültséget, elfojtást hozunk létre. Mindenekelőtt az az intelligens, ha megértjük, mit kell a megbetegítő élethelyzetünkön, gondolkodásunkon és a betegséghez való hozzáállásunkon változtatnunk. Ezután van értelme egyáltalán gyógyulásról beszélni. Mert a természetes gyógyulás csak mellékhatás, mégpedig a szükséges változás mellékhatása.

Sok orvos és természetgyógyász rendszeresen hangsúlyozza, hogy a gyógyulás érdekében fontos a betegségek pszichés okait is kezelni.

De hogyan? Tehetetlenek és tanácstalanok vagyunk. Fogalmunk sincs, mit kezdjünk a lehetetlen helyzeteinkkel és feszültségeinkkel.

Erre tanít meg ez a könyv: a saját felelősségünkre és elsődleges feladatunkra az egészségünkkel kapcsolatban, a legveszélyesebb megbetegítő feszültségek egészséges kezelésére. Ha hozzátesszük a gyógyulás pszichológiáját az életünkhöz, az a legmélyebb szinten segíti a szervezetet a regenerálódásában az érzelmi-idegrendszeri egyensúly helyreállításán keresztül. Nem beszélve arról, hogy ezáltal elsajátíthatjuk a problémáink elfojtásmentes megoldásának módját is. Ez az életünk minden területére gyógyítóan hat, a munkánkra, a párkapcsolatunkra és a személyiségünk fejlődésére egyaránt. A megbetegítő feszültségek elfojtásmentes kezelése nagy erővel képes hozzájárulni az érzelmi, és ezen keresztül az egész szervezetünk egyensúlyának helyreállításához, illetve a betegségek megelőzéséhez. Ameddig a problémáinkra és a betegségeinkre a megoldást kívülről várjuk, és nem merünk szembenézni az elfojtásainkkal, addig ne várjunk átütő változást. A vak reménykedés vagy az ellenállás helyett az értelmes az lenne, ha őszintén szembenéznénk a tényekkel, azzal, ami ide vezetett, és megtanulnánk kijavítani őket.

Az Intelligens Gyógyulás egy olyan megoldási rendszer, amivel gyógyítani tudjuk a fájó érzelmeinket, fokozatosan egyre jobb szintre hozva őket. Ez egy logikus folyamat, ami a belső működésünk megértésén és kijavításán alapszik. Ezen keresztül megtanulhatjuk a belső együttműködés kialakításának folyamatát, az egészséges gondolkodást. Ha irányítani akarjuk az életünket, akkor meg kell értenünk, mi az útja annak, hogy feszültségmentesen bánjunk az érzelmeinkkel. Másképp bábuk vagyunk a sors kezében. Lényegében az egészséges hozzáállást kell elsajátítanunk az életünk problémáihoz és a betegségeinkhez. Az a csodálatos, hogy az elfojtásaink megértése egyszerre világít rá a betegségek legmélyebb okaira és a megoldására is.

Az intelligencia képes a tévedés kijavításával a hibákat helyreállítani, és az egyensúlyt visszaállítani. Ez az Intelligens Gyógyulás alapelve.

Ez a könyv végig Rólad szól, olyan hétköznapi tapasztalataidról, melyek nap mint nap érnek. Azt gondolom, hogy annál meggyőzőbb úgysincs, mint amit magunk megélünk, vagy a saját bőrünkön tapasztalunk. A könyv célja az, hogy praktikus eszközt kaphass a kezedbe egy olyan témáról, ami mélyen Rólad szól, arról a részedről, amit még nem ismersz eléggé, de a leginkább meghatározza az életedet, a döntéseidet. A tudatalatti általában teljesen elérhetetlennek tűnik a számunkra, de látni fogjuk, hogy csak megközelítés kérdése, és kézzelfoghatóvá válik. A cél, hogy:

összeálljon a kép, hogy miként befolyásolhatod a szervezetedet, és ne kelljen félned, kiszolgáltatva érezned magad a betegségeknek, és

még idő előtt észrevedd, ezáltal „ápolni” tudd a kezdődő rendellenességeket, betegség esetén az érzelmi kiváltó okot.

A megbetegítő feszültségeid, félelmeid és gyengeségeid megoldását szokássá tehesd, és elsajátíthasd a nehézségeid egyre magasabb szintű megoldásának lépcsőzetes folyamatát.

Ez lehetséges, de csak akkor, ha abból indulunk ki, hogy mélyen megértjük az alapvető érzelmi működésünket és az ezzel kapcsolatos összefüggéseket. A betegségek a legmélyebb problémáink, ezért ha ezeket megtanuljuk érzelmileg kezelni, akkor nem jelent majd gondot a többi nehézségünk megnyugtatóbb megoldása sem.

Végső soron minden az érzelmeinken csapódik le. Ezért az út a megoldáshoz az érzelmi reakcióink, a megéléseink változtatásán keresztül vezet. Ez képes egyensúlyt teremteni a szervezetünkben éppúgy, mint az életünkben.

A könyv két részből áll. Az elsőben a rendellenességek kialakulásának „színfalak mögötti”, érzelmi és tudatalatti történetébe nyerhetsz bepillantást: mi játszódik le érzelmi szinten a tünetek megjelenése előtt? A feszültségek négy, könnyen felismerhető szinten jelentkeznek az életünkben. Fokozódásuk egyre nagyobb rendellenességeket okoz a szervezetben. A feszültség-szintek ellentéteként magától érthetővé válik a négy megoldási, gyógyulási szint. Az így kialakuló 4-4 ellentétes szintnek megvannak a sajátos érzelmi, érzékszervi és testi-szervi tünetei. A rendszert megismerve lépésről lépésre oldhatjuk meg az elfojtásainkat, feszültségeinket és betegségeinket. Megtanulhatunk fellépni a következő szintre a fejlődésünk, a gyógyulásunk és az egészségünk stabilitása érdekében. Segít, hogy minél hamarabb felismerjük a tipikus hibákat, amiket tudás hiányában ösztönösen elkövetünk. Lehetőséget ad arra, hogy abban a stádiumban megértsük és kezeljük a rendellenességeinket, amikor még nem fájnak, de már jeleznek.

Az elfojtások és a tudattalan stressz megértése már önmagában is sorsdöntő téma, mert óriási paradigmaváltást hozva az első lépést jelenti a negatív érzelmeink és a megoldhatatlannak tűnő nehézségeink sikeres kezelése terén. Megtanulhatjuk felismerni a 7 tipikus elfojtást, melyek megkeserítik az életünket.

A könyv második része a gyakorlati megoldásról szól. A Belső Együttműködés elveivel és az erre épülő egészséges gondolkodás természetes folyamának négy lépésével ismerkedhetsz meg. Ennek a hiánya miatt nem tudunk szabadulni a feszültségektől, gyengülünk el érzelmileg és végül fizikailag. A hiba ilyen esetekben egy alapvető hozzáállásbeli félreértés, amire nem gondolunk, de rávilágítva már egyértelművé válik a létezése. Ha ezt megértjük, akkor kijavítható. Végül a gyakorlatot átültetjük az életünk legfontosabb területeire. A feszültségeink, tüneteink, betegségeink kezelésén túl a képességeink és a kommunikációnk fejlesztésére, valamint a konfliktusok megoldására is alkalmazhatjuk.

Igyekeztem a lehető legegyszerűbben összefoglalni a betegségek hátterének és megoldásának rendszerét, ám mivel ez egy nagyon szerteágazó és összetett téma, ne egy könnyed olvasmányra számíts. Figyelmes olvasást igényel, és ezt is kérem Tőled, a saját érdekedben, mert a részletek mind-mind nagyon fontosak.

Az Intelligens Gyógyulás az első lépés az Érdemes Élet útján, mert a legnagyobb gödörből segít kimászni a betegségeink és a megoldhatatlan feszültségeink kezelésével, illetve megelőzésével. Ez az út a belső természetedből fakad, a Te járatlan utad. Ha elindulsz ezen, akkor gratulálok, és őszintén kívánom Neked, hogy megtapasztald az Intelligens Gyógyulás és a Belső Együttműködés páratlan értékét és hatását az életedben.

Nagy A. Csongor

2015.

I. rész: Intelligens Gyógyulás

Intelligens Gyógyulás

Minden változás a fejben dől el. Ezért ha egészséges életre vágyunk, akkor először meg kell tanulnunk egészségesen gondolkodni. Még az életmódunk változtatása is a belső elhatározáson múlik.

Az Intelligens Gyógyulás az értelem és az egészség elválaszthatatlan kapcsolatáról és az ebből következő mély megoldásról szól.

Az értelmes hozzáállást tanítja, amikor becsületesen vállaljuk a felelősséget, azt a munkát, ami a legjobb eredményhez vezet. Végig az intelligencia fogalomkörébe tartozó elveket fogjuk alkalmazni az egészség visszaállítása és fenntartása szolgálatában.

Ha valaki nem intelligens, nem tud meggyógyulni? – rendszeresen felteszik ezt a kérdést.

A válaszhoz fontos tisztáznunk, hogy mit is értünk gyógyuláson. Mindennek van értelmes, tényleges és kevésbé értelmes, látszati, felületes módja, így a gyógyulásnak is. Az orvosok is sokat küzdenek, hogy megértessék a betegekkel, hogy a tünetek gyógyszeres csillapítása vagy a műtéti beavatkozás kevés, ha nem változtatnak a megbetegítő életmódjukon, ami ide vezetett. Az Intelligens Gyógyulás azoknak szól, akik mély megoldást akarnak, hajlandóak őszintén és felelősségteljesen hozzáállni a gyógyuláshoz és a megelőzéshez. A könyv első része segítséget nyújt abban, hogy valóban megláthassuk azt, amit mélyen változtatnunk kell, a második rész eszközt ad arra, hogy ezt sikeresen meg is tudjuk tenni.

Az egészséges élethez valójában olyan átható, mély változásra lenne szükségünk, amit tudat alatt igazából nem akarunk. Ezért tudattalanul inkább elkerüljük a kínálkozó megoldást. Szívesen változtatunk egy kicsit a felszínen — kocogunk típusút —, de az, amit valójában tennünk kellene, nem kényelmes, ezért zsigerből elutasítjuk. De ha valóban meg akarunk gyógyulni és egészségesen élni, akkor itt kell kezdeni, a hozzáállásunk rendberakásával. Inkább az elején fájjon egy kicsit, mint a végén nagyon.

Gondolj bele, van egy nagy problémád, és egy kis változással akarod megúszni?!

Képzeld el, hogy van egymillió forint tartozásod, elköltötted, élted vígan az életed, most eljött az idő, bekopognak, és egy százassal akarod elintézni. Szerinted ez menni fog?

Na, ugye! Meg kell dolgoznunk érte, másképp bajba keveredünk!

Keményen, sokszor évekig dolgoztunk azon is a feszültségeinkkel, elfojtásainkkal és az életmódunkkal, hogy kialakuljon a betegség. Most ne akarjuk, hogy valaki átvállalja helyettünk a problémánk megoldását, mert ez az út gyakran egyenesen a műtőbe vezet! Ez a lehetőség mindig nyitva áll, a legtöbben itt beállnak a sorba. De ha nem ezt akarjuk, akkor vállalnunk kell a felelősséget! Persze ez kellemetlenül hangzik, elismerem, de az egészség nem az az állapot, amikor még éppen nem vagyunk betegek, hanem az, amikor egyensúlyban élünk önmagunkkal, a természettel és másokkal. Ez egyáltalán nem lehetetlen, ha megértjük, milyen félreértések és hibák miatt tűnik annak. A következő fejezetekben azokról a szükséges szempontokról lesz szó, melyekről ha mélyen elgondolkodunk, alapjaiban megváltoztatják az egészséghez való hozzáállásunkat. Az elsődleges célunk annak a helyes nézőpontnak a kialakítása, amivel nem lehetetlenítjük el, nem kerüljük el a gyógyuláshoz vezető utat.

Hibás képlet

Ha elszánjuk magunkat, és vállaljuk, hogy kijavítjuk a hibát, ami a nehézségeinkhez vezetett, akkor az Intelligens Gyógyulás által megérthetjük a hiba forrását, és azt, hogy miként lehet azt helyrehozni. Használati utasítás, hibamutató és elhárítás egyben.

Mert ami elromolhat, az el is romlik. A legnagyobb problémánk, hogy előbb-utóbb az életünk a tét. Ha voltál már ilyen helyzetben, akkor tudod, ilyenkor nagyon egyedül érzed magad még akkor is, ha úgymond jó kezekben vagy. Magadra maradsz az elviselhetetlen bizonytalansággal.

Sikerülni fog?

Nagyon sok függ Tőled.

Tudod, mit kell tenned?

Ha ebben egy kicsit is bizonytalan vagy, akkor nagy hasznát veheted a gyógyulás pszichológiájának.

Valójában nincsenek csodálatos gyógyulások, csak akkor, ha nem értjük, hogy milyen változáson mennek keresztül azok, akik csodálatos, hihetetlen módon meggyógyultak.

Amikor figyelmen kívül hagyunk alapvető elveket, nem érthetjük meg a megoldást sem. Egyszerű elv például az, hogy ha stabilan akarsz állni, állj két lábon. Mit csinálsz, amikor egy lábon állva elveszted az egyensúlyod és megtántorodsz? Leteszed a másik lábad. Ugyanezt kell tenned most is.

A szervezetünk egyensúlya is két lábon áll, a biológiai mellett ott a mentális-érzelmi. Ez egy olyan alapelv, amit ha kihagyunk a képletből, reménykedhetünk, lelkesen ugrálhatunk egy lábon, nem megyünk messzire, viszont hamar kifáradunk.

Az elmúlt 50 évben biológiai szempontból már a sejtek magánéletét és kapcsolataikat is mind kielemeztük. Sok részletet megértettünk, de amit kerestünk, azt nem: azt a hatást, ami irányítja, változtatja a sejtszintű anyagcserét és az idegrendszert; az érzelmek szervezetünkre gyakorolt hatását.

Az Intelligens Gyógyulás az érzelmi és biológiai kölcsönhatások egészségünkre gyakorolt hatásával foglalkozik.

Minden értelmes szakember elismeri, hogy létezik ez a kölcsönhatás, mivel ezt a saját bőrén is tapasztalja. Gondolj vissza arra a pillanatra, amikor legutóbb a rémülettől valósággal megdermedtél! Milyen érzés volt? A szíved a torkodban dobog, a pulzusod az egekbe ugrik, izmaid megfeszülnek, hirtelen leizzadsz, a levegőt visszafojtod, pupillád kitágul…

Mindez egy pillanatnyi érzelem miatt!

Érzelmeink minden pillanatban vannak, még akkor is, ha nem vagyunk tudatában ennek. És valljuk be őszintén, elég sokat küzdünk a negatív érzelmekkel. A hatásuk sem marad el, még akkor sem, ha nem ennyire intenzívek. Viszont a befolyásuk elhúzódó, és bizonyos élethelyzetekben állandó, mélyreható.

Tapasztaljuk azt is, hogy az érzelmek energiaforrások: ha lelkesek vagyunk, erővel töltődik fel a testünk, ha letargia lesz úrrá rajtunk, elmegy minden energiánk. Hatást gyakorolnak a biológiai funkcióinkra, az idegrendszerünkre, izmainkra, emésztésünkre, erőnlétünkre, szívverésünkre, vérnyomásunkra stb. Ez nem vita tárgya, a kérdés itt inkább az, hogy az érzelmeknek milyen szintű megbetegítő hatásuk van. Ezért ezzel részletesebben foglalkozunk, nehogy elkerüljünk valamit, ami fontos lehet a gyógyulás szempontjából.

Sok kutatót foglalkoztat, hogy mi lehet az, ami a „csodálatos gyógyulásokban” a szerencsés változáshoz vezet. Valami, ami érthetetlenül 180 fokban meg tudja fordítani az irányt. Mi lehet az a megfoghatatlan, láthatatlan változó az egészség képletében?

Az érzelmeid nap mint nap nagy hatást gyakorolnak az idegrendszeri és testi működésedre. Tapasztaljuk a saját életünkben, hogy az érzelmek képesek pozitívvá vagy negatívvá változtatni az események kimenetelének előjelét. A testünk biológiai „eseményeinek” kimenetelét, előjelét is hasonlóan meghatározzák. Ez egy összetett téma, egy bonyolult mechanizmus, azonban a lényegét, ami fontos a tudatos gyógyuláshoz és az ésszerű megelőzéshez, könnyen meg lehet érteni. Ha az érzelmek hatását kihagyjuk az egészség képletéből, vagy nem megfelelő súllyal értelmezzük, akkor a legbuzgóbb igyekezettel sem lesz kielégítő a végeredmény.

A problémáinkhoz, feszültségeinkhez és betegségeinkhez hiányos vagy téves elképzelések vezetnek. Ezeket az eddig követett életképleteket, paradigmákat lehet változtatni, javítani, sőt szükséges is, ha jobb eredményeket akarunk elérni. Ennek viszont az az előfeltétele, hogy akarjuk megérteni a mélyen gyökerező hibáinkat. Az intelligencia fogalma nemcsak a felelősséget, de az őszinteséget is magában foglalja. A valódi hiba meglátása enélkül lehetetlen, nem beszélve annak kijavításáról. Ez logikus, mégis magunkra vonatkoztatva kellemetlen igazságnak hangozhat. Megnyugtatóbb, ha inkább arra gondolunk, hogy ezúttal végre a problémánk mélyebb gyökerét megtalálva eljuthatunk a helyes, egészséges életképlet megtalálásához és a kívánatos eredményekhez.

A remény kevés!

Ismertem olyan embereket — bizonyára Te is —, akik nagyon hittek abban, hogy meg fognak gyógyulni, de mégsem sikerült nekik. Miért nem?

Fontos, hogy az érzelmi egyensúly szempontjából két tényezővel kell számolni a gyógyulás érdekében. Az egyik a pozitív cél, remény, hit, törekvés, tenni akarás. Ez a felszín, ami a gondolati szinten zajlik. A valódi döntés mélyebben születik meg, az érzelmi síkon. Ez dönti el mindig a sorsodat. Egész életedben ez döntötte el, gyerekkorodtól mostanáig.

Mindenki reménykedik persze, hogy meg fog gyógyulni, DE… És itt jönnek a képletbe az érzelmeink, melyek pozitív vagy negatív hatásától függ, hogy lenullázzuk-e magunkat vagy sem.

Tedd fel magadnak a kérdést:

Biztos vagyok abban, hogy helyre fogok jönni és meggyógyulok, vagy csak reménykedem, de igazából belül félek/rettegek, hogy mi van, ha mégsem sikerül?

Azért fontos megértenünk a gyógyulás pszichológiáját, mert sokszor a kis félreértések nagy problémákhoz vezetnek. Sokkal könnyebb a félreértéseinket kijavítani, mint az abból keletkezett károkat helyreállítani.

A szervezeted az érzéseidre reagál, nem a gondolataidra.

Hiszen tudod, hányszor van, hogy próbálsz pozitív lenni, ennek ellenére a tested mégis megfeszül és ideges leszel.

Számtalanszor jönnek hozzám olyan betegek, akik azzal kezdik a beszélgetést, hogy ők nagyon hisznek ebben, már „mindenhol jártak”, és tudják, hogy most meg fognak gyógyulni, és mindent meg akarnak tenni ennek érdekében… És eközben látom mélyen a szemükben a rémületet, a kétségbeesést, ahogy az érzelmeik kiáltanak belül: „Uram Istenem, mi van, ha ez sem jön be? Kérlek, győzzél meg! Te vagy az utolsó reményem! Tehetetlen vagyok, kérlek, segíts! Ugye, jól leszek?” Tudat alatt rettegnek, tudatosan pedig el akarják hinni, hogy meg vannak győződve, és másoknak is azt mutatják, hogy erősek, küzdenek, kitartanak, és nekik biztosan sikerülni fog!

Ilyenkor egyenesen a félelmeikről kezdek beszélni, és rögtön megváltozik a légkör, mintha száz éve ismernénk egymást, érezhetően megkönnyebbülnek, mert végre arról beszélhetnek, amit legbelül megélnek. Arról, amire valójában gondolni sem mernek, annyira félnek tőle, amivel nem szeretnének szembenézni. Szerinted a félelmeid nincsenek nagy hatással a szervezetedre?

Hát erről van szó, ezért kell itt kezdeni. Ezt nem lehet következmények nélkül a szőnyeg alá söpörni.

A reménnyel nincs baj, sőt szükséges a gyógyuláshoz, de fontosabb, hogy előbb a félelmekkel, kétségekkel foglalkozzunk. Képzeld el, hogy lelkesen evezel egy csónakban, keményen, lelkiismeretesen küzdesz. Ez a lelkesedésed, a küzdelmed, a reményed. A félelmed pedig a leengedett horgony, ami visszahúz. Ez ugye nem feltűnő, ezért érthetetlen, hogy miért állsz egy helyben, amikor látszólag te mindent megteszel. Az hiányzik, hogy felhúzd a horgonyt, azaz megtanuld elengedni a félelmeidet. A félelmed viszont a tudásodtól és annak megvalósításától függ. Mikor félsz? Amikor nem tudod, mi a megoldás, vagy nem vagy biztos benne, hogy meg tudod tenni, amit kellene. Ekkor érzed tehetetlennek magad, ekkor kerülsz pánikba. Ha pontosan tudod, mit kell tenned, és könnyedén meg is tudod tenni, akkor miért esnél pánikba, mitől félnél?

A realitás

Tökéletes, könnyű, gyors – ilyen megoldásokat szeretnénk, erre vágyunk, valójában ebben reménykedünk. Ez nem baj, feltéve, ha tudjunk, hogy ezek együtt csak a mesékben és a képzeletünkben léteznek. Ez a vágy természetes, letagadhatatlan, mert az érzelmek egyszerűen ilyenek, mondjuk ki nyíltan: ésszerűtlenek, nem racionálisak. Ha ismerjük őket, és számolunk velük, akkor sokat spórolunk, mert nem remélünk illúziót, nem áltatjuk, nem csapjuk be magunkat. A képzeletünk ösztönös reakciója, hogy olyan „megoldásokat” keres, melyek könnyűek, olcsóak és gyorsak. Ez a világ betegsége is: kényelmesen, könnyen élni, dúsgazdagon, és mindezt nagyon gyorsan elérni.

Mik a tünetek? Lázas mohóság, kihasználás, válságok, katasztrófák.

A gyógyulásnál ugyanez a sztereotípia: könnyen, kis erőfeszítéssel gyorsan elérni, 2x1, vagy még azt sem bánom, ha 3x2 tabletta naponta, csak élhessem tovább ugyanazt a leépítő, megbetegítő életet, ami ide vezetett. Ez intelligens?

A fejünkben kell kezdeni a változást, minden szinten. Sokszor a reményeinkben jelen lévő illúziók akadályozzák meg a sikerünket azzal, hogy nem azt tesszük, amit a helyzet logikusan megkíván. Ez alól nem kivétel a gyógyulásba vetett bizakodásunk sem.

A reményeink mélyére nézni nem könnyű, de nagyon hasznos, ha megértjük a félelmeket és az ábrándokat mögöttük, mert ezek feladásán át vezet az út a sikerhez.

Tetszik vagy nem, de jobb minél előbb megbarátkoznunk a gondolattal, hogy a cél érdekében a remény önmagában kevés. Olyan erőfeszítést kell tennünk, mely képes gyökeres változást eredményezni. Egyébként a szívünk mélyén erre vágyunk, és nem kell megijedni, ha esetleg egy kis félelmet is érzünk, mert ha figyelmesen követjük a folyamatot, akkor menni fog. Meg fogjuk tanulni jobban irányítani az érzelmeinket, és egészségesebben élni az életünket. Ez lehetséges, sőt ez a szervezetünk igénye mentálisan és biológiailag is. De ehhez mindenekelőtt arra van szükség, hogy ne áltassuk magunkat, a gyógyulás és a siker az életben: nem könnyű, erőfeszítést igényel, és nem olyan gyors, mint szeretnénk. De lehetséges!

Tudatszintek és az egészség

Nap mint nap te is szembesülsz azzal, hogy az emberek körülötted ugyanazt mennyire másképpen élik meg.

A realitás érzékelésünket, a valósághoz való viszonyunkat a tudatunk, értelmünk minősége határozza meg, ahogy a különböző életutakat is. Amilyen tudati-, értelmi szinten éljük az életünket, annak megfelelő tapasztalataink, eredményeink lesznek.

A tudatszintünket a hitünk, elképzeléseink, értékrendünk és motivációink összessége hozza létre. Ezek határozzák meg a tetteinket és az életminőségünket. Mélyen berögzült, ösztönös gyökereink ezek, melyek kötődnek bizonyos tapasztalatokhoz, élményekhez, vágyakhoz, félelmekhez.

Az egészséggel kapcsolatban is hordozunk magunkban tudatos és tudattalan reakciókat. A tudatos általában csak a jéghegy csúcsa, a nagyobbik részt a mély tudattalan félelmeink és vágyaink alkotják. Ezeket vagy elkerüljük, vagy rögeszmésen kötődünk, ragaszkodunk hozzájuk. A tudattalan fő jellemzője, hogy nincs kapcsolata az intelligenciával. Ebből fakadnak azok az értelmetlen döntéseink, melyek észrevétlenül alakítják a sorsunkat. Az életünk minden területére rányomják a bélyegüket egyfajta minősítésként. Az egészséggel kapcsolatban is ott vannak ezek a mozgatórugók. Ezért az egészség tudattalan elkerülésének is különböző szintjei vannak.

A tudatszinteket az minősíti, hogy mire vállalunk felelősséget, és milyen erőfeszítést teszünk érte. Amennyiben elfogadjuk, hogy a betegségeknek pszichológiai oka van, akkor teljes felelősséget kell vállalnunk a hibáinkért, és erőfeszítést kell tennünk ezek kijavítására. Ez nagyon nagy gond! Sokkal nagyobb, mint gondolnád. Ha nem lenne az, megoldanánk, és nem alakulna ki belőle betegség. Érezzük, hogy változnunk kellene, de ezzel nem akarunk szembenézni, mert a fejlődést nehéznek találjuk. Így tudat alatt inkább olyan lehetőségeket keresünk, amik ehhez képest nem jelentenek olyan nagy kihívást. Eközben teljesen abban az illúzióban élünk, hogy bármire képesek lennénk, csakhogy meggyógyuljunk.

Kudarcainkat és sikereinket a tudatszintünk határozza meg a tudásunk, a hozzáállásunk és a tetteink választásaival. Valódi változást csak a tudatunk felemelésén keresztül érhetünk el.

Ezért ha jobb eredményre vágyunk, akkor fontos, hogy megismerjük ezeket a lényegi különbségeket a nehézségekkel, betegségekkel, a gyógyulással és az egészséghez való hozzáállással kapcsolatban. Ezáltal megérthetjük, hogy milyen erőfeszítéstől milyen eredményt várhatunk. Ez kijózanító hatású, segít, hogy ne ringassuk illúzióba, hamis reményekbe magunkat egy olyan sikerre várva, amiért nem dolgoztunk meg.

A következő három fejezet a három fő tudatszintet és azok jellemző tüneteit ismerteti. A tudatszintekről szóló tudás nagyon összetett téma, ezért itt csak az egészséghez való hozzáállás pszichológiai hátterével és annak megnyilvánulásaival foglalkozom. Elismerem, ez a megközelítés egyelőre nagyon elméletinek tűnhet, de mivel a helyes tudatállapot fogja meghatározni, hogy mennyire leszünk sikeresek, ezért ez fontos alapja minden gyakorlatnak. A tudatszintek rendszere segít, hogy meglássunk olyan mély összefüggéseket, amiket enélkül lehetetlen. Rávilágít azokra az ösztönös elkerülési módokra, melyek akadályozzák a gyógyulásunkat, vagy csak részeredményre vezetnek. Ezek felismerése szükséges ahhoz, hogy ne ragaszkodjunk vakon egy rossz döntéshez, irányhoz.

Első tudatszint

Röviden fogalmazva ez a problémázás, a panaszkodás és önsajnálat szintje. A problémák és a betegségek hatással vannak a közérzetünkre, lehúzzák a hangulatunkat. A kedvetlenségtől, levertségtől, elkeseredettségtől a tehetetlenségig fokozódhat az érzelmi skála. Ahogy csökken a megoldásba, gyógyulásba vetett hitünk, annak arányában hatalmasodik el rajtunk a félelem. Elkezdünk pánikból reagálni, cselekedni. Ilyenkor az értelem háttérbe szorul, és a negatív érzelmek felülkerekednek. Belül „segítségért kiáltunk”, kapaszkodunk. Nehézségek esetén könnyen belecsúszunk ezekbe az érzésekbe, de még súlyosabb, ha tartósan ebben a hangulatban éljük az életünket.

Ennek hatására ösztönösen úgy érezzük, hogy kiszolgáltatottak vagyunk másoknak, a körülményeknek, a betegségeknek. Ebből következik, hogy csakis kívülről, mástól várjuk a megoldást. „Én nem vagyok képes rá” – gondoljuk. Ez egy tudattalanul átvett módszer, az áldozat szerepének „megoldása” megmentőt keresve, sajnálatot követelve. Ez megtévesztő, mert a mögöttes motivációt nem ismerve akár egy elérzékenyítő, filmbe illő, szívfacsaró drámának is tűnhet. Ennek a hozzáállásnak az eredménye az lesz, hogy fokozatosan elkezd lecsökkenni az értelmes felelősségvállalás, mert a félelem és a hit hiánya végez vele.

A felelős tettek az értelem látható oldala. Amikor a felelősség eltűnik, az értelmetlenség szokássá szilárdul, és veszélybe sodorhat. Végső esetben a tudattalan hajlik az áldozat szerep végzetes bebizonyítására, saját maga feláldozására.

Ezt olvasva azt szeretjük gondolni, hogy én nem ilyen vagyok. Legfeljebb néha beleesek egy kicsit, de általában nem. Érdemes azért tudatosítani, hogy mikor, minek a hatására kerülünk áldozattudatba.

A negatív tudatszinten a félelmeink megakadályozzák a hiányosságaink vállalását és a szükséges erőfeszítés meglépését.

Úgy érezzük, hogy elsősorban másoknak, a körülményeknek kell megváltozniuk. Mindent megpróbálunk, hogy megváltoztassuk őket, s ha nem sikerül, akkor sajnáljuk, a helyzet reménytelen. Onnan tudod felismerni, hogy nyakig benne vagy ebben, ha felháborodsz, kifogásokat keresel, amikor azt hallod, hogy a megoldhatatlannak tűnő nehézségeid megoldása tőled függ. De…, Mert…, Ha… – ezek a kifogások jelei. Sokszor a jogos tehetetlenségé. Mindenki szeretné megélni, hogy ő jó, szeretetre méltó úgy, ahogy van. Ezért néha a végletekig elmegyünk a tudattalanban annyira, hogy ha kell, áldozattá válunk, akiket sajnálni, kiszolgálni kell, mert rászorulunk, „megérdemeljük”.

A gyengeség, hiányosság — legyen az érzelmi, önértékelési vagy fizikai — azonnal produkál ilyen érzelmi reakciókat. Ha mással nem, legvégső esetben a betegséggel biztos, hogy elérhetünk vagy elkerülhetünk helyzeteket. Ez a betegség értelmetlen létjogosultsága a tudattalanban. Ez egy általános jelenség, a tudatunk „tengerszintje” alatt működik a mélységekben, és egyáltalán nem logikus.

Hogyan származna előnyünk abból, hogy áldozatok vagyunk? Ez ostobaságnak hangzik! De gondolj csak bele, hányszor játszol rá, hogy milyen borzasztó nehéz volt valamit megtenned?! Hányszor túlozunk finoman a nagyobb hatás vagy figyelem kedvéért?! Amikor bizonyítod, hogy a lehetetlenen kellett átverekedned magad, iszonyatosan küzdöttél „a tüzet okádó sárkánnyal, átugrottad a végtelen szakadékot”, és… Közben pedig epekedve várjuk az elismerést, a nyereséget, hogy „ez borzasztó, milyen ügyes vagy”.

Amit nem tudunk, vagy nem akarunk megváltoztatni, arra tudatosan vagy tudattalanul igazolást, kifogást keresünk.

Azokat a cikkeket olvassuk, azokat az elméleteket fogadjuk el, amelyek szokásainkat igazolják. Ha ragaszkodunk a húsevéshez, akkor inkább leszünk az „egészséges húsevés” filozófia hívei, mint vegetáriánusok. Számtalan módja van annak, hogy elkerüljük a változást, kényünk-kedvünk szerint elutasítsuk vagy halogassuk. Így marad a lelkiismeret megnyugtatása, cikkek, könyvek az egészségről, néha eszünk salátát, kocogunk, ez már a csúcs! Ha betegek leszünk, akkor pánikolunk, s a betegséget kizárólag az orvosoknak, természetgyógyászoknak, gyógyszereknek kell megoldaniuk. Ösztönösen valami megváltó csodát keresünk: csoda orvost, varázslatos gyógyszert, táltost, isteni energiát, új találmányt, valamit, ami holnapra megold mindent. Annyi egészségtanács van, hogy ízlésünk szerint válogathatunk a divatirányzatokban. A választásainkat tudat alatt a ragaszkodásaink befolyásolják.

Mivel ez a tudatszint a legáltalánosabban elterjedt a világon, egy nagy iparág szükséges ennek a kiszolgálására. A jellemzőit látva a gyógyszeripar és az orvostudomány jelenleg nagyrészt erre szakosodott. Megerősíti a tudatot, hogy neked csak az a dolgod, hogy ezt vedd be, ide vagy oda feküdj, és bízd rá magad másokra. Ne aggódj, megoldjuk helyetted, ezt szépen beveszed, azt kivesszük, beültetjük, kitágítjuk és megszerelünk. Futószalag, de mi teremtjük az igényt erre a tudatunkkal, az egészségünkhöz való felelőtlen hozzáállásunkkal. Ha elhagyjuk magunkat és leépülünk, akkor sürgősségi, szervi szintű életmentő megoldásokra lesz szükségünk.

Az egészség elkerülése eredendően a tudatlanságból és a változás képtelenségéből, azaz a tudat alatti gyengeségeink védelméből fakad.

Ezért olyan megoldást választunk, ami befér a tudatszintünkbe, és reménykedünk. Mindeközben lehet, hogy fejvesztve rohanunk orvostól orvosig abban bízva, hogy megtaláljuk a megmentőt, megváltót.

A társadalom nagy része ebben szenved. Mivel a társadalmi jéghegy hosszú idő alatt, generációkon keresztül alakult ki, ez a tudat természetessé vált. Ezt láttuk magunk körül, így nőttünk fel, ezt tanították, ez a természetes számunkra, ez a kultúránk. Szokásunkká vált az a mód, ahogyan hozzáállunk az élethez és az egészséghez, reflexszerű beidegződéssé.

Mi történik, amikor hirtelen észreveszed, hogy nagy lendülettel repül a fejed felé egy labda? Rögtön emeled a kezed, és elfordulsz. Nem gondolod át, azonnal cselekszel. Automatikusan reagálunk. Nem gondolkodunk. Az egészséggel kapcsolatban is vannak spontán reflexeink, amik befolyásolják a döntéseinket.

Az értelmetlen ragaszkodás jellemzője ennek a tudatszintnek, ami azt jelenti, hogy a társadalom nagy része makacsul marad annál, amit megszokott, betanult. Ezen a szinten a változás, a kérdések kellemetlenek, kényelmetlenek, mert erőfeszítéssel járnak. Az érvek, kifogások, kritikák útja sokkal könnyebb, de végeredményben nézve sokkal fájdalmasabb.

Második tudatszint

A második tudatszinten már a tettrekészség jellemző, de emögött észrevétlenül a probléma tényleges megoldásának elodázása rejlik. Itt fejlettebb, nagyobb törekvés nyilvánul meg, mint az előző tudatszinten, és ennek arányában nő a felelősségvállalás is. Viszont még mindig jelentős az önközpontúság, ami lekorlátozza a tisztánlátást és a felelősségérzetet. Itt a középső tudatszinten az áldozattudat helyett az erőfeszítés a jellemző, és az elégedettség, az élvezet a fő motivációs erő.

Ezen a szinten, amikor megjelenik a fájdalom, az veszélyt jelent a testi és érzelmi vágyak szempontjából is. Megijedünk, és itt már hajlandóak vagyunk komolyabb tettekre annak érdekében, hogy gyorsan visszakapjuk veszteségünket. Míg az előtérben a vágyak dominálnak, a háttérben a félelmek tolnak előre. Fiatalon, telve energiával úgy érezzük magunkat, mint egy örökmozgó, a Marsig tudnánk menni. De ahogy telnek az évek, letörnek a szárnyaink, kezdjük észrevenni, hogy a jármű nem a régi, itt-ott nyikorog, elakad. Ekkor megjelenik a rettenet, mert veszélyben a szórakozásunk, a keresetünk, utazgatások, a finom ételek.

Amilyen elszántan próbáltuk kifacsarni az élet örömeit, olyan mértékű lesz az ijedtségünk, a veszteségtől való félelmünk. Ezért a problémát is sokszor türelmetlenül, gyorsan, idegesen próbáljuk megoldani. Hajlandóak vagyunk többet költeni, áldozatot hozni, koplalni, tornázni, kocogni, úszni, bármit, csak újra élhessük a megszokott életünket. Ameddig ezek az erőfeszítések félelemből, kényszerből fakadnak, addig tudat alatt olyan utakat választunk, amelyek lehetőleg nem igényelnek túl nagy változtatást, ösztönösen a könnyű és gyors ígéretekhez vonzódunk.

Milyen a piac? Reagál. Erre az igényre szintén kiépült egy szép kis iparág. Kelendőek a vitaminok, természetes készítmények, kondicionáló eszközök, terápiák, masszázsok, tisztítókúrák. Ide tartoznak a divatos diéta trendek, energetizáló, vitalizáló, koncentrált, vitamindús, a lélekig hatoló készítmények.

Nyilván ezen belül is nagy különbségek vannak, de egy közös üzenetet közvetítenek, erősítenek a betegekben, mégpedig azt, hogy csak kis erőfeszítést kell tenned, és mi hozzárakunk valami olyat, amitől könnyedén, gyorsan megoldódik a problémád. Jól tükrözik ezt az egészséges életmód divatirányzatai. Minden napra jut egy újdonság, valami ígéretes, könnyű megoldás. És amilyen a hozzáállás, olyan az eredmény. Részleges erőfeszítéssel ideiglenes, gyorsan múló, felületes eredmény érhető el.

Amit fontos meglátnunk, hogy a motivációink ebben az esetben tudat alatt arra késztetnek bennünket, hogy elodázzuk, és ne foglalkozzunk a valódi problémával. Ezért a tudatalattink „megoldása” az, hogy felértékeli a jó szándékú, de elégtelen erőfeszítéseinket, változásainkat, mert akkor abban a hiszemben élhetünk, hogy minden rendben, biztonságos a helyzetünk.

Az egészséges életmód terén erre is épül egy iparág, a sportdivat, ami segít a felértékelésben, a jó érzés megtapasztalásában. Megadjuk a módját, beöltözünk márkás sportruházatba, sokat költünk rá, hogy jobban átélhessük: „igen, mindent megteszek az egészségem érdekében.” Szükségünk van rá, hogy elhitessük ezt magunkkal és másokkal is. Ezzel csak elhalasztjuk a mélyreható megoldást. Sportruházat ide vagy oda, előbb-utóbb egyszer csak szembekerülünk a félelmünkkel. A betegség pedig általában lehúzza a tudatot az első szintre, a segélykiáltásba, az áldozattudatba, a menekülésbe, a megmentő keresésébe. Itt a felmerülő felelem hatására szintén a reflex-elv érvényesül, vagyis azonnal tesszük azt, amit mindenki más. Rohanunk, hogy oldja meg valaki valahogy a problémát.

Harmadik tudatszint

A harmadik tudatszintre nagyfokú, mély őszinteség jellemző, amikor hajlandóak vagyunk szembenézni a hibáinkkal, a valósággal, és elszánjuk magunkat azok kijavítására. Ezért itt nem elégszünk meg a félmegoldásokkal. Hosszú távon tervezünk, nem egy pillanatnyi fájdalmat akarunk ideiglenesen tompítani.

Az egészség olyan, mint a szerelem, hajlandónak kell lenned nagy áldozatot hozni és sokat befektetni a kapcsolatba. Az egészséggel való kapcsolat is összehangolódást jelent. Ha azt akarod, hogy igazán hosszú távon összetartozzatok, akkor össze kell csiszolódnotok. Le kell mondanod a kedvezőtlen szokásaidról, de cserébe élvezheted az együttlétet.

Ehhez elég elszántan kell akarnod ezt, türelmesnek, őszintének, kitartónak, nyitottnak és bátornak kell lenned, hogy szembenézz a hiányosságaiddal, hajlandó legyél kijavítani őket. Lényegi változásra van szükség. De ehhez először is a prioritásokat kell rendbe tennünk.

Egy párkapcsolat szempontjából a kérdés így hangzana: Neked mi az első: önmagad vagy a kapcsolatotok?

Az egészség is összhangot jelent, együttműködést önmagaddal, a természettel és másokkal. Az első lépés tehát az, hogy átgondoljuk az életünket: mi lenne, ha az egészség, a kiegyensúlyozottság lenne az első? Persze amikor betegek vagyunk, akkor azt gondoljuk, hogy nekünk az egészség az első. De meddig? Amikor jól vagyunk, akkor azonnal elfelejtjük az egészet. A betegség értelmezése: az, ami akadályozza az élvezetemet. Egyébként meg a gyógyulásra vágyunk az élvezet reményében, nem az egészségre, mert arról igazából azt sem tudjuk, mi az. Az az élet, amit élvezetnek gondolunk, vezetett el a betegséghez. Szeretnénk remélni, hogy csak egy-két kis dolgot kell tennünk, és kész. Mert az ugye azt sugallja, hogy könnyű lesz, gyors, és nekem is menni fog.

A vágyaink, ragaszkodásaink és az ezekből fakadó döntéseink, tapasztalataink, a szenvedésünk, jólétünk mind-mind a választott utunkkal kapcsolatosak. Általában úgy érezzük, hogy az a jó, amit mi teszünk, amit megszoktunk. A betegségünk azonban azt jelzi, hogy nem jó úton járunk. A rossz eredmény üvölt, hogy vegyük észre: ami ide vezetett, az nem jó. A tudásunk, motivációnk, hozzáállásunk, hitünk, elvárásaink visznek minket egy adott irányba. Meghatározzák a gondolatainkat, érzéseinket, késztetéseinket. Tehát a megoldás a változáson keresztül vezet. Ez itt a teljes felelősség szintje. Ezért elsősorban a nehézségekhez való hozzáállásunkon kell változtatni. A betegség pedig az egyik legnagyobb nehézség, ami ráadásul még egy jobb tudatszintből is le tud húzni az áldozat- és tehetetlenségtudatba.

Ha le kell mondanunk valamiről, amit megszoktunk, amihez ragaszkodunk, akkor az nagy nehézség, borzasztó érzés. Ismerős ez a fájdalom, amikor egy űr támad belül, egy elviselhetetlen vákuum, növekvő feszültség? De ha le kell mondanod egy százasról egy ezresért, akkor vállalod? Egy ételről lemondanál egy finomabbért? Hát…, ez már ízlés kérdése. És ez a nehézség. Megszoktuk, és hiába van jobb, egészségesebb, de nem érdekel. Ez mutatja a tudatszintünket, amikor csak egy bizonyos erőfeszítésre vagyunk hajlandóak. A betegség pedig azt jelzi, hogy ez bizony kevés. De ha megtesszük azt a belső változást, ami szükséges, akkor cserébe megtapasztalhatjuk azt a kiegyensúlyozott életet, amire a szervezetünknek és az érzelmeinknek valójában igénye van. Ez az egészséges élvezet. Ami nem felborítja a szervezetünk egyensúlyát, hanem helyreállítja. Ez azt jelenti, hogy egy magasabb tudatszintre kell felemelkednünk, ahol másképp kezeljük a nehézségeinket, mint most. Ezért mondom, hogy a gyógyulás csak mellékhatás, a kiegyensúlyozottságunk eredménye.

Az egészségünkről való mélyebb felfogás azért elengedhetetlen, mert csak ennek tudatában fogjuk megtenni a szükséges belső változást. Enélkül győz a félelem, és egyszer csak azt veszed észre, hogy valami csodabogyót, megváltó terápiát keresel.

Helyes hozzáállással az egészséges életmódban nem kényszert, hanem egy hihetetlen előnyt, hasznot látunk, ami sokszorosan megtérül, és érdemes érte áldozatot hozni.

A probléma viszont az, hogy az ideális pszichikai és fizikai egyensúly jelenleg ismeretlen a számunkra. Ahogy a stressz leszívja az energiádat, az egészséges gondolkodás feltöltő hatású. Elképzelhetetlen, hogy ugyanaz az élethelyzet, ami most lehúzó, hogyan lehetne felemelő a számunkra? Pedig biztos erről is van jó néhány tapasztalatod, amikor egy nehézséget átértékeltél és az felemelően hatott rád. A betegségeddel ugyanez a helyzet: ez egy nagy nehézség, ami felelősségteljesen nézve csak egy nagy hibából fakadhat. Viszont ez egyben azt is jelenti, hogy a kijavítása egy kivételesen jó eredményt hoz majd.

Az Intelligens Gyógyulás az egyensúlyteremtést tanítja meg, melynek hatására a szervezetünk képes természetesen regenerálódni.

Egyébként mindennap ezt teszi, tenné, ha nem zavarnánk meg. A mentális feszültségek, ahogy Te is tapasztalod, megzavarnak. A zavar időtartamától és intenzitásától függően a szervezet normális működése felborul. Ha megtanulod visszaállítani és fenntartani a harmonikus működését, akkor a melléktermékekkel együtt a méreganyagok is távoznak a testből. Ez a legtermészetesebb regeneráló, tisztító, fiatalító kúra.

A három tudatszint az értelmi fejlődés létrája. Nem mások vagy saját magunk le-, vagy felértékelése a célja, hanem egy objektív tájékozódási támpont, ami a továbblépésünk irányát mutatja meg. Iránymutatást adnak, hogy ne lépjünk tévútra, vagy ne ragadjunk le félúton. Segítenek meghatározni a távolságunkat az elérhető célunktól, és felmérni az előttünk lévő utat.

Egy adott szinten létrejött problémát csak magasabb szinten lehet megoldani. Ami most lehetetlennek tűnik, egy fejlettebb megértéssel már nem jelent gondot.

A tehetetlenség érzéséből is csak a tudás és a céltudatosság képes kiemelni. A bizonytalanság és a félelem érzése a megfelelő tudás hiányának hozadéka. Ahogy láttuk, a reményeinkkel más-más igényeket támasztunk, melyek különböző egészségügyi szolgáltatásokat szülnek. Bár ezek hasznosak, az már illúzió, ha többet várunk tőlük, mint amire képesek. Amikor a beteg oldaláról a remények és az eladói oldalról a reklámok túlzásai találkoznak, akkor tengernyi kínálat jön létre, melyek mindent gyógyítanak. A bőség zavara és a csalódások érthetően teljes tanácstalanságot hoznak létre a betegekben.

A konvencionális orvosi beavatkozások az áldozattudatban élők számára nagyon fontosak, mert a beteg a hozzáállásával nem is ad más esélyt magának. Az orvostól és a gyógyszerektől reméli azt, amit neki kellene megtennie: a változást. Természetesen azok, akik a szolgáltatásokat, termékeket nyújtják, ők is nagyrészt kizárólag ezekben hisznek, ameddig nem mernek szembenézni önmagukkal, belső feszültségeik megoldásával.

Az egészség természetes

Ahogy az ökoszisztéma a harmónián, összhangon alapul, a természetünket az egész szerves részeként szintén érzékeny egyensúly tartja életben. Igyekeznünk kell fenntartani ezt azáltal, hogy felemelkedünk a harmadik tudatszintre, és megtanuljuk, mit jelent együttműködni a szervezetünkkel ahelyett, hogy akadályoznánk a működését. Ahogy a természettel is egységben kell élnünk ahelyett, hogy elpusztítanánk, magunkkal is meg kell tanulnunk értelmesen együtt élni. Ezért ha komolyan gondoljuk a javulást, elsősorban azt fontos megértenünk, hogy mivel zavarjuk vagy romboljuk az egészségünket. Mert bármilyen nehézség megoldásáról is legyen szó, igaz a mondás, hogy a siker nagy részben attól függ, értjük-e pontosan, hogy valójában mi a probléma oka.

A megoldás sok részletből áll össze. A célunk az, hogy a részletek összefüggéseit képesek legyünk meglátni, hogy azok átláthatóvá válva teljes értelmet nyerjenek. Többé már nemcsak félinformációk vagy érdekességek lesznek, hanem a személyes problémáink megoldásának a részei. Ezért az időnk nagy százalékát a türelmes megértésre kell szentelnünk, másképp csak átsiklunk a lényegen.

Emlékszel a kedvenc süteményed ízére? Ahhoz, hogy elkészítsd, és azt a mennyei ízt élvezhesd, szükséged van a jó receptre, minden összetevőre és a folyamat legapróbb fortélyaira, részleteire. Volt olyan tapasztalatod, amikor kipróbáltál egy receptet, de nem igazán hasonlított az eredetire? Ez van a gyógyulással is. Ha nem figyelünk oda minden befolyásoló tényezőre, akkor csalódunk, nem tudjuk élvezni az eredményét. Amikor nem értjük a probléma összetett és mély okát, garantált, hogy rossz helyen fogjuk keresni a megoldást. Ez olyan, mint amikor valaki elhagyja valahol a pénztárcáját, de máshol keresi. Lehet, hogy alaposan kutat, de semmi esélye sincs. Ugyanez a helyzet, ha csak szervi szinten keressük a megoldást. Ha a hozzávalók felét kihagyod a süteményből, abból semmi jó nem sülhet ki.

Ezért az Intelligens Gyógyulás alapja az a megértés, hogy mi történik a szervi szinten túl az idegrendszeri és az érzelmi szinten. Ez egy láncreakciós folyamat, melynek elemei szervesen összefüggnek egymással. Ebből következik, hogy az értelmes megoldás az, amelyik a forrásánál szünteti meg a bajt. Az igazi áttörést a gyógyításban a pszichológia és a biológia kapcsolatának és egymás támogatásának alapos megismerése jelentheti.

Tény, hogy a pszichológiai egyensúly felbomlásának következményeként lavinaszerűen megjelennek a szervi problémák. Ezért elsődlegesen azokat az érzelmi elfojtásokat kell kezelnünk, melyek konkrétan az egyensúlyzavart kiváltották.

A tudatszintek rámutattak, hogy habár ez logikusan hangzik, mégis miért nem tesszük ezt. Mert a tudatos és tudattalan félelmeink oda vezetnek, hogy mélyen elkerüljük a komolyabb változásokat, megérezve, hogy ezek nehézséggel, erőfeszítéssel járnak.

Gondoljuk bele, a legnagyobb problémánk a betegség, ezért ha beleestünk egy gödörbe, és nem akarunk benne maradni, garantált, hogy a szokásosnál jobban meg kell erőltetnünk magunkat, hogy kimásszunk.

Önámítással, hamis reményekkel csak elodázzuk és elmélyítjük a nehézségeinket, egyre mélyebbre süllyedve a szenvedéseink mocsarába.

Nagyon fontos, hogy a leírtak fényében kellő önkritikával átgondoljuk az egészséges élethez, a gyógyuláshoz való hozzáállásunkat. Sok személlyel találkoztam, aki ebben egyetértett velem, és nagyon jól látta ezeket a helytelen tendenciákat másokban, csak magában nem ismerte el őket. Így továbbra sem tette meg azokat a lépéseket, melyek a problémái megoldásához, az élete javulásához, a gyógyulásához vezettek volna. Könnyű tévedésbe esni, azt gondolni, hogy mi már értjük, túl vagyunk ezen, ez nem nekünk szól. Ha valaki valóban érti, akkor nemhogy átsiklik felette, hanem még alaposabban elgondolkodik rajta, mit kell még tennie, hogyan tudná sokkal jobban alkalmazni az életében. Erre a megfelelő hozzáállásra kell törekednünk.

A következő fejezetekben a rend-ellenességek kialakulásának útját követve fokozatosan kibontakozik majd az, amire a legnagyobb figyelmet kell szentelnünk a javulásunk, gyógyulásunk érdekében.

A rend-ellenesség a betegség

Elegünk van a nehézségekből, betegségből, miért nem ugrunk egyből a megoldáshoz, a gyógyuláshoz?

Van olyan emléked, amikor eltévedtél? Mert akkor világosan él az emlékezetedben az a bosszantó pillanat, amikor erre ráébredsz. Nyugodtan mész egy úton, azt hiszed, minden rendben, és egyszer csak kezd valami gyanús lenni… Ismerős? Kezd felébredni a balsejtelmed, de még nem akarod elhinni, reménykedsz, hátha…, aztán egyszer csak villámcsapásként hasít a felismerés: „Hát ez nem lehet igaz!”